Stroossen
D'Gemeng  ass eng vun den  lëtzebuergesche Gemengen. Se läit am Kanton Lëtzebuerg an de Chef-lieu vun der Gemeng ass d'Uertschaft Stroossen, déi eenzeg Uertschaft an der Gemeng.

Uertschaften a Lieu-diten an der Gemeng 
Stroossen ass déi eenzeg Uertschaft an der Gemeng; zur Gemeng gehéiert awer nach en Deel vum Reckendall.

Geographie 
D'Gemeng Stroossen läit westlech um Bord vun der Stad Lëtzebuerg. Nieft der Gemeng Lëtzebuerg am Osten, leien am Südweste Bartreng, am Weste Mamer, an am Norden Kielen a Koplescht.

Duerch d'Gemeng féiert nieft der Nationalstrooss N6, och Areler Strooss genannt, déi d'Stad Lëtzebuerg mat Arel (Belsch) verbënnt och déi international Zuchstreck Lëtzebuerg – Bréissel. D'N6 gehéiert op hirer ganzer Längt zu der Voie de la Liberté.

Geschicht 
Den Numm Stroossen staamt aus dem laténgesche Wuert "strata", wat souvill heescht wéi Militärstrooss. Zu der Zäit vun de Réimer ass dëse Kiem vun Tréier op Arel duerch Stroossen a Mamer verlaf.

Am Joer 1823 gouf d'Gemeng opgeléist a mat der Gemeng Bartreng fusionéiert. Den 1. Januar 1850 goufen d'Sektioun Stroossen, zesumme mam Deel vun der Sektioun Reckendall dat um "ban de Strassen" louch, vun der Gemeng Bartreng ofgetrennt a goufen nees eng eegestänneg Gemeng.

Am Annuaire officiel 1917 fënnt ee fir d'Gemeng Stroossen 1.381 Awunner, 278 bewunnt Haiser an 309 Famillen.

Entwécklung vun der Awunnerzuel

D'Gemeng hat um 1. Januar 2020 9.885 Awunner, wouvun der 6.135 (62,06%) Net-Lëtzebuerger sinn.

Wopen

Politik
De Gemengerot vu Stroossen gëtt nom Proporzsystem gewielt. E setzt sech zanter 2011 aus 13 Conseilleren zesummen.

De Schäfferot, deen aus de Gemengewale vun 2011 ervirgoung, huet sech op eng Dräierkoalitioun vun CSV, déi gréng an LSAP gestäipt. No de Wale vun 2017 ass et just nach eng CSV-LSAP-Koalitioun.

Bis Enn 2020 war den LSAP-Politiker Gaston Greiveldinger Buergermeeschter. De 5. Februar 2021 gouf den CSV-Politiker Nico Pundel als neie Buergermeeschter vereedegt..

Well op den 30. September 2022 méi ewéi 10.000 Leit an der Gemeng ugemellt waren, ass d'Zuel vun de Schäffen no de Gemengewale vum 11. Juni 2023 vun zwéin op dräi eropgesat ginn.

Zesummesetzung

Buergermeeschteren 

 1850 - 1860: Jean-Pierre Kemp
 1861 - 1866: Pierre Witry
 1867 - 1872: Mathias Goergen
 1873 - 1875: Mathias Saur
 1876 - 1908: Jean Feyder
 1909 - 1917: François Groff
 1918 - 1928: Jean-Pierre Feyder
 1929 - 1931: Michel Weyrich
 1932 - 1939: Jean-Pierre Feyder
 1940 - 1940: Alphonse Balthasar (ff)
 1941 - 1942: Michel Weyrich
 1944 - 1945: Alphonse Balthasar (ff)
 1946 - 1963: Paul Barblé
 1964 - 1975: Jean Wirtz
 1976 - 1993: Fernand Derneden
 1994 - 2007: Gaby Leytem-Wantz
 2007 - 2007: Juliane Gallion
 2007 - 2020: Gaston Greiveldinger (LSAP)
 zanter dem 5. Februar 2021: Nico Pundel (CSV)

Interkommunal Syndikater 

D'Gemeng Stroossen ass Member vu follgenden interkommunale Syndikater:
 C.N.I. "Les Thermes"
 SEC
 SICEC
 SICONA-Sud-Ouest
 SIDOR
 SIGI
 SYVICOL

Kuckeswäertes
 Zwou Skulpture vum Lucien Wercollier:
 Les sacrifiés, bei der Kierch, zur Erënnerung un d'Affer vum Generalstreik vun 1942.
 Ascension, beim Gemengenhaus

Literatur 
 Bernard Thomas: " 'Conurbation diffuse'. Boom économique et crise du sens dans la ceinture dorée - Étude de cas de Strassen." in: d'Lëtzebuerger Land Nr. 38, 20. September 2019, S.10.
 Kandel, Edouard: Publikationen der Gemeinde Strassen - In: 150 Joer Gemeng Stroossen: 1850 - 2000. - Strassen: Administration communale, 2001. - P. 453-465
 Loi du 6 août 1849 qui érige une nouvelle commune sous le nom de Strassen, Mémorial N°78 vum 18. August 1849 S.791-S.792

Kuckt och 
 Kierch Stroossen
 Gare Bartreng-Stroossen

Um Spaweck 

 Offiziell Säit vun der Gemeng Stroossen
 D'Gemeng Stroossen op der Websäit vum Syvicol
 Kiewerlecken: Scouten a Guide vu Stroossen FNEL
 Websäit vun der Stroossener Fanfare
 Volleyball Club Stroossen

Gemengen zu Lëtzebuerg
Uertschaften zu Lëtzebuerg
Gemeng Stroossen